Diari Oficial de la Generalitat Valenciana


Sumari del DOGV 2321, del 29-07-1994 (1994/832115)

ORDRE de 21 de juliol de 1994, de la Conselleria d'Obres Públiques, Urbanisme i Transports, per la qual estableix el règim de tarifes i les condicions d'aplicació per als serveis de transport públic de viatgers en automòbils de turisme de l'Àrea de Prestació Conjunta d'Alacant.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/07/21/(1)/dof/vci/html**

### Dades del document

Número de DOGV
:   2321

Data del DOGV
:   29-07-1994

Secció del DOGV
:   DISPOSICIONS GENERALS

Número del document
:   1994/832115


Data del document
:   21-07-1994

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Correcció d'errades

Anàlisi jurídica

ORDRE 21 de juliol de 1994 de la Conselleria d'Obres Públiques, Urbanisme i Transports, per la qual estableix el règim de tarifes i les condicions d'aplicació per als serveis de transport públic de viatgers en automòbils de turisme de l'Àrea de Prestació Conjunta d'Alacant. [94/5133]  
L'Ordre d'aquesta Conselleria, de 12 de juliol de 1994, per la qual es creà l'Area de Prestació Conjunta d'Alacant per als serveis de transport públic de viatgers en automòbils de turisme, els ha dotat d'un nou marc jurídic que requereix una remodelació de les tarifes existents.  
Per a la determinació de les noves tarifes que han de regir en l'Àrea, s'han tingut en compte dos aspectes fonamentals:  
- La concentració de la població i els punts generadors de viatgers no es distribueixen uniformement a tota l'Àrea, sinó que varia la probabilitat de retorns ocupats, cosa que origina la necessitat de delimitar dues zones diferenciades i, per tant, amb tarifes distintes.  
- Els serveis realitzats en hores nocturnes o en dies festius han de tenir una tarifa superior a la dels serveis diürns en dies feiners, com a incentiu necessari per a assegurar l'oferta del servei.  
Com a conseqüència d'això, el sistema de tarifes que s'estableix a l'Àrea s'estructura en tres tarifes, les quals es poden aplicar de forma successiva i combinada segons la zona i el moment en què es presta el servei; quedarà reflectit en el taxímetre l'import total del trajecte fet i s'eliminaran tot tipus de suplements.  
La introducció de les tres tarifes exigeix la instal·lació d'indicadors lluminosos d'aquestes per permetre el control exterior i evitar la utilització incorrecta, mesura que no sols afavoreix l'usuari, sinó també el sector del taxi per la seguretat i confiança que els usuaris dipositaran en aquest servei públic.  
Per tot això, amb l'audiència prèvia a tots els afectats i l'informe favorable de la Comissió de Preus de la Generalitat Valenciana, i d'acord amb el que estableix l'Ordre de 13 de juliol de 1994 d'aquesta conselleria,  
ORDENE:  
Article primer  
Els serveis de transport públic de viatgers amb automòbils de turisme de l'Àrea de Prestació Conjunta d'Alacant es regiran en els serveis que s'hi fan íntegrament, per les següents tarifes, amb l'IVA inclòs.  
Tarifa 1  
Servei mínim: 300 PTA  
Baixada de bandera: 135 PTA  
Preu per quilòmetre recorregut: 75 PTA  
Preu per hora d'espera: 1.575 PTA  
Tarifa 2  
Servei mínim: 300 PTA  
Baixada de bandera: 135 PTA  
Preu per quilòmetre recorregut: 90 PTA  
Preu per hora d'espera: 1.890 PTA  
Tarifa 3  
Servei mínim: 300 PTA  
Baixada de bandera: 135 PTA  
Preu per quilòmetre recorregut: 100 PTA  
Preu per hora d'espera: 1.920 PTA  
Així mateix, qualsevol servei l'origen o la destinació del qual siga exterior a l'Àrea, en la part del trajecte que faça en l'interior d'aquesta, haurà d'aplicar les tarifes esmentades en el paràgraf anterior.  
L'import del servei mínim s'eliminarà a partir del dia 1 de gener coincidint amb l'augment de tarifa.  
Article segon  
Les tarifes anteriorment assenyalades s'aplicaran de la manera següent:  
- Les tarifes 1 i 2 s'aplicaran a les zones A i B respectivament, segons la descripció que se'n fa en l'annex I d'aquesta ordre.  
- Els dissabtes, dies festius i hores nocturnes entre les 22.00 i les 06.00 de l'endemà, s'aplicarà la tarifa 2 a la zona A i la tarifa 3 a la zona B. A aquests efectes es consideraran festius els dies 21, 22 i 23 de juny.  
Article tercer  
Les tarifes establertes en l'article primer es mesuraran en el taxímetre, que serà obligatori per a tots els vehicles. S'haurà de situar en la part davantera de l'interior de la carrosseria, de manera que en tot moment resulte completament visible per al viatger la classe de tarifa que se li aplica i l'import del servei; per això caldrà que estiga il·luminat des de la posta del sol.  
Article quart  
Els vehicles tindran a la part davantera del sostre un mòdul luminós homologat com cal i precintat, destinat a indicar en l'exterior del vehicle la tarifa que compta el taxímetre o la situació de lliure. Aquest mòdul haurà d'estar sempre en funcionament durant la jornada laboral del vehicle, i en tot moment haurà de coincidir el senyal luminós amb la tarifa que compte el taxímetre i amb la zona en què es faça el servei.  
Article cinqué  
Els vehicles i automòbils adscrits a l'autorització de l'Àrea d'Alacant, seran de color blanc i duran la meitat superior d'ambdues portes del darrere pintat o amb etiquetes autoadhesives l'expressió {\_F c0rea d'Alacant}, l'escut de la Generalitat Valenciana i el número de l'autorització i aquest darrer figurarà també a la part del darrere; tot això d'acord amb les prescripcions establertes a l'annex II d'aquesta ordre.  
Article sisé  
L'usuari tindrà dret al transport gratuït de 50 kg d'equipatge, sempre que el volum permeta introduir-lo en el portamaletes o en la baca del vehicle sense contravenir normes i reglaments de trànsit i circulació.  
Els excessos d'equipatge sobre la tarifa abans esmentada es pagaran a raó d'una pesseta per quilogram i quilòmetre.  
Article seté  
Es prohibeix la percepció de propines en els serveis de l'Àrea, i els usuaris hauran de pagar només l'import marcat en el taxímetre.  
Article vuité  
Els serveis es contractaran per cotxe complet, encara que no es faça servir el total de places del vehicle, i es prohibeix el cobrament individual.  
En contractar el servei, l'usuari podrà indicar el recorregut i els punts de pas aproximadament.  
Article nové  
El pagament del servei, el farà l'usuari en el moment en què acabe.  
Quan als viatgers abandonen transitòriament el vehicle i els conductors n'hagen d'esperar el retorn, podran demanar-los, a títol de garantia i contra la recepció de les característiques assenyalades en l'article segon, l'import del recorregut fet més mitja hora d'espera en zona urbana i una hora en camp ras. Esgotats aquests terminis podran considerar-se desvinculats del servei.  
Quan el conductor siga requerit per a esperar als viatgers en llocs en què l'estacionament siga de durada limitada, podrà reclamar d'aquests l'import del servei efectuat, sense obligació per la seua part de continuar-ne la prestació.  
Article deu  
Els conductors dels vehicles facilitaran als clients canvi fins a 2.000 pessetes.  
Si el canvi que s'hagués de tornar fóra superior a 2.000 pessetes el conductor tindrà dret a continuar amb el taxímetre en marxa fins que se li proporcione l'import del servei o bitllet de 2.000 pessetes.  
Article onze  
En cas d'accident o avaria que faça impossible la continuació del servei, el viatger, que podrà demanar-ne la comprovació als agents de l'autoritat, haurà de satisfer la quantitat que marque el taxímetre fins al moment de l'avaria o accident, descomptat l'import de la baixada de bandera.  
Article dotze  
El conductor estarà obligat a facilitar a l'usuari un justificant del servei prestat si li ho demana. En aquest justificant figurarà, com a mínim, la data i l'hora de realització del servei, l'origen i el final del trajecte, el número d'autorització i l'import percebut. Amb aquesta finalitat, els titulars i els conductors assalariats estaran obligats a tenir en el vehicle un talonari dels esmentats justificants.  
Article tretze  
De les irregularitats detectades pels usuaris, se'n podrà formular una reclamació en el llibre de reclamacions que respecte d'això duran tots els vehicles, o bé presentar la denúncia corresponent davant la Direcció General de Transports o davant qualssevol dels ajuntaments dels municipis integrats. Les denúncies es trametran a la Direcció General de Transports, organisme competent per a la instrucció dels expedients sancionadors i la imposició de sancions.  
Article catorze  
En matèria d'infraccions i sancions, hom s'ajustarà al que disposa la Llei 16/87, de 30 de juliol, i el Reial Decret 1211/90, de 28 de setembre, que aprova el reglament de desenvolupament d'aqueixa llei, i per al que no s'hi preveu, l'ordenança reguladora del servei d'autotaxi de l'Ajuntament d'Alacant.  
En tot cas, es considerarà falta molt greu la manipulació intencionada del taxímetre o del mòdul luminós indicador de les tarifes que motive una aplicació incorrecta del sistema de tarifes establert en aquesta ordre.  
DISPOSICIONS TRANSITÒRIES  
Primera  
1. Els titulars a què es fa referència en la disposició transitòria primera de l'Ordre de 13 de juliol de 1994, per la qual es va crear l'Àrea de Prestació Conjunta d'Alacant, tindran de termini fins al 31 de desembre de 1994 per a sol·licitar al Servei Territorial de Transports d'Alacant les autoritzacions corresponents de l'Àrea, després de la incorporació en el taxímetre de les tres tarifes establertes i també del mòdul luminós.  
2. Per a la incorporació als vehicles dels elements identificatius de l'Àrea establerts en l'article cinqué, en substitució dels actuals, es concedeix un termini de 6 mesos a partir de l'entrada en vigor d'aquesta ordre.  
Segona  
Els taxímetres que per les seues condicions tècniques no puguen introduir les quanties establertes per hora d'espera per a les tres tarifes, aplicaran, fins al canvi del taxímetre, la quantia per hora d'espera de la tarifa 1 per a tots els serveis que presten.  
Tercera  
En tant no estiguen senyalitzats els límits de les zones descrites a l'annex I, el conductor tindrà l'obligació de portar en el vehicle i a disposició de l'usuari, còpia de la present ordre.  
DISPOSICIÓ FINAL  
La Direcció General de Transports dictarà les instruccions que calga per a l'execució i desenvolupament de la present ordre, que entrarà en vigor l'endemà de la publicació en el Diari Oficial de la Generalitat Valenciana.  
València, 21 de juliol de 1994.-El conseller d'Obres Públiques, Urbanisme i Transports: Eugenio L. Burriel de Orueta.  
ANNEX I  
Delimitació de les zones A i B a l'Àrea de Prestació Conjunta d'Alacant  
Zona A  
Tot el nucli urbà de la ciutat d'Alacant fins aquests límits:  
- Per la CN-330 (carretera de Madrid), fins al pont elevat de l'autovia de circumval·lació E-15.  
- Per la CN-332 (en direcció a Múrcia), fins a la urbanització El Palmeral.  
- Per la CN-332 (en direcció a Valencia), fins a l'estació de servei de Vistahermosa.  
- Per la carretera de Vilafranquesa, fins al final del nucli urbà de Vilafranquesa.  
- Per la AV-2203 (carretera de Sant Vicent del Raspeig), fins a l'encreuament d'Ubaldo Capdepón.  
- Per la A-190, en l'avinguda de Catalunya fins a l'encreuament amb l'avinguda de les Nacions.  
- Per l'avinguda de la Costa Blanca i el camí del Far.  
Zona B  
La zona B es determinarà en el perímetre pels límits de la zona A. El seu perímetre exterior serà els límits dels termes municipals dels ajuntaments integrats a l'Àrea de Prestació Conjunta d'Alacant.  
Els límits del perímetre exterior de la zona B estaran indicats amb senyals en les quals figurarà una llegenda de fi de l'Àrea d'Alacant als seus punts d'eixida.


Còpia Permalink ELI